****



**IDENTITÁS ÉS KULTÚRA 2**

**TUDOMÁNYOS DIÁKKÖRI KONFERENCIA 2014**

IPARI ÉS MEZŐGAZDASÁGI ÉPÜLETTERVEZÉSI TANSZÉK

ÉPÍTŐMŰVÉSZETI SZEKCIÓ

Az Ipartanszék idén nyáron már másodszorra vett részt egy többéves nemzetközi programsorozat keretén belül megszervezett négyhetes felmérőtáborban Erdélyben (ERASMUS IP\_ A RÓMAI LIMES AZ EURÓPAI KULTÚRTÁJBAN). A berlini, kölni, erfurti, budapesti, pécsi, marosvásárhelyi és kolozsvári egyetemek régész, restaurátor, geofizikus és építész oktatói és hallgatói közösen dolgoztak a római kori Dacia határát biztosító védműrendszer feltárásán, a környezet felmérésén és elemzésén. A fő cél a feltárt örökség dokumentálása, publikálása, továbbá a bemutatás lehetőségeinek kidolgozása. Ez nem csupán a feltárt római maradványokról szól, hanem az adott, mai közeg értelmezéséről, a beillesztés-beilleszkedés problémáiról is. Az építészhallgatóknak ebben kulcsszerepe lehet, ezt célozza a helyszíni munka, továbbá a felmérések és ötletek kidolgozása, dokumentálása.

Az idei évi (2014) TDK keretein belül ismét az itt felmerült tervezési feladatokra várunk ötletes, jövőbemutató terveket. A helyszín és a feladat valóságos, jobbára falusi illetve természeti környezet. Az előző évi TDK eredményeit egy tanszéki kiadványban publikáltuk – letölthető a honlapról –, a pályázati műveket több helyszínen mutattuk be: TDK konferencia, FUGA, Marosvásárhely-Toldalagi Palota, Görgényszentimre Bornemissza Kastély, Mikháza Kultúrház. A megoldási javaslatok némelyike lassan a megvalósítás közelébe ér, tárgyalások folynak a megépítésükről.

**VÁLASZTHATÓ PROGRAMOK 2014-BEN:**

**A\_ROMNÉZŐ-KILÁTÓPONT**

Mikházán a falu határában egy római erőd és a hozzá tartozó vicus (település) és fürdő maradványainak feltárásán dolgoznak a régészek. A Maros Megyei Múzeum hosszú távú célja az itt fellelhető leletek helyszíni bemutatása, egy régészeti park létrehozása. A hajdani erőd a Nyárád mellett a völgyben található szántóföldek és épületek között, a területe jórészt beépítetlen. Ahhoz, hogy összefüggéseiben megérthessük a római kori épületstruktúrát és településszerkezetet, magasból kell rátekintenünk, új nézőpontot kell keresnünk. A falu melletti dombok egyik közeli buckájáról az egész völgyet be lehet látni. A kilátópont alapvető feladata információval szolgálni a római kori tájról, látványról, miközben távolból is jól látható jelként működik, felkelti kíváncsiságunkat. Nagyon fontos azonban, hogy ne tévessze meg a látogatót, ne utaljon közvetlenül a környéket a római korban átszövő őrtornyok formavilágára. Olyan hely legyen, ahol szívesen időzik a látogató, miközben a történelmen merengve a tájban gyönyörködik.

Beadandó munkarészek:

**Tervrajzok**

max. 4 db 60x60 cm-es tablóra rendezve

helyszínrajz 1:500, 1:100

alaprajz, metszetek, homlokzatok min. 1:50

látványok, perspektívák, magyarázó ábrák tetszés szerint

**Makett**

min. 1 db min. 1:50

A makettek max mérete 40x40x40 cm. Mindegyikhez kérünk dobozt, a biztonságos szállítás és tárolás érdekében.

**Műleírás**

Az általános kari előírásokat szem előtt tartva, külön kitérve az előképekre, történelmi vonatkozásokra.

**B\_KISVASÚTÁLLOMÁS**

„A római limes az európai kultúrtájban” keretén belül idén nyáron ismét folytak régészeti feltárások, felmérési munkák Mikházán. A Maros Megyei Múzeum határozott elképzelése az itt talált leletek, épületmaradványok helyben történő bemutatása, egy régészeti park létrehozása.

A település több látványossággal, vonzerővel is bír a jelenleg feltárás alatt lévő római létesítményeken kívül. A XVII. században telepedett meg itt a ferences rend és alapított kolostort. A templom 1692-ben épült, kriptájában számos erdélyi nemesi család tagja talált végső nyugalomra. Nemrég önerőből megépült a Csűrszínház új épülete, idővel a kutatáshoz kapcsolódó Római fesztivál is hagyománnyá válik. A látnivalók, rendezvények már most is számos látogatót vonzanak, de a további fejlesztések remélhetően tovább növelik majd az érdeklődők számát.

A falut jelenleg autóbusszal és gépkocsival lehet megközelíteni, ugyanakkor a határban húzódik a múlt század elején épített Szovátát és Marosvásárhelyt összekötő kisvasút töltése, amelyen 1997-ben szűnt meg a forgalom. 2011-ben a sínpályát egy szakaszon felújították és újra indulhatott a közlekedés Szováta és Vármező között egy gőzmozdonyos nosztalgiavonattal. Az üzemeltető vállalat tervei között szerepel az útvonal bővítése, amit az érintett települések is támogatnak.

Mikházán korábban nem volt megálló, ugyanakkor a turisztikai fejlesztéseknek köszönhetően indokolttá vált a kisvasút bejárható nyomvonalának meghosszabbítása, egy saját vasútállomás kialakítása. A legmegfelelőbb helynek a falu déli végén található átkelőhely szomszédsága tűnik. Innen a látogatók a földek között a régészeti parkon keresztül jutnak a faluba, a templomhoz és a régészeti központhoz, valamint a domboldalban található kilátóponthoz, amely már a vonatból is látható.

A megálló peronból, tetőből, információs pontból és illemhelyiségből áll. Cél egy kortárs épület(együttes) megtervezése, amely az ide érkezők eligazodását megkönnyíti, és amely útba igazítja őket, miközben a falu vasút felőli jelképes kapujává is válik.

**Tervrajzok**

max. 4 db 60x60 cm-es tablóra rendezve

helyszínrajz 1:500

alaprajz, metszetek, homlokzatok 1:50

látványok, perspektívák, magyarázó ábrák tetszés szerint

**Makett**

min. 1 db 1:50

A makettek max mérete 40x40x40 cm. Mindegyikhez kérünk dobozt, a biztonságos szállítás és tárolás érdekében.

**Műleírás**

Az általános kari előírásokat szem előtt tartva, külön kitérve az előképekre, történelmi vonatkozásokra.

**C\_ÁTALAKÍTÁS\_PÁRHUZAMOS KIÁLLÍTÁS**

Marosvécs, Görgényszentimre, Mikháza, Sóvárad és Énlaka a római kori határőrség erődláncának elemei. Idén nyáron Mikháza mellett Sóváradon is készültek további felmérések, folytattuk a tavaly megkezdett munkát. Itt a falu ráépült teljesen a hajdani erőd romjaira, a népi, hagyományos épületek rátelepültek a római kori szerkezetekre. Emiatt ezen a területen a kutatás és a feltárás is sokkal bonyolultabb, mivel a lelőhelyek magánterületeken találhatóak. Az 1960-as években készültek feltárások, amelyek alapján az erőd falainak helyét meg lehetett határozni. Ugyanakkor a maradványok száma folyamatosan csökken, mivel a telkek használói évszázadok óta, még napjainkban is bontják és kőbányának használják a falmaradványokat.

Több telken is lehetőség nyílna a római kori leletek és romok bemutatására. Az egyik a feltehetően XVIII. századi sóházat és a hajdani kultúrházat magába foglaló telek, amelyen jelenleg a tűzoltószertár épülete és egy düledező csűr áll. A falu terve ezen a telken egy „főtér” kialakítása, ahol az ünnepeiket is szervezhetik. A tűzoltó szertár és a csűr elbonthatóak, a kultúrház épülete indokolt esetben úgyszintén. A sóházat meg kell őrizni, jelenleg folyamatban van a műemlékké nyilvánítása. A tervek szerint só-múzeum nyílik benne. A telek hátsó határán húzódik az erőd fala az északi kapu egyik tornyával, kelet felé a szomszéd kertben még kirajzolódik a fal nyomvonala is. Tervezési feladat a sóház telkén a falu számára a közösségi tér kialakítása szabadtéri színpaddal, továbbá a római kori erőd és a leletek bemutatására egy kiállítótér valamint látogatóközpont irodával és kávézóval. A 193-as számú telken a meglévő épületegyüttesben néprajzi kiállítás tervezett, a házban autentikus enteriőrökkel a népi életmódról, a nyári konyhában az étkezésről, a csűrben a mezőgazdaságról lehet szó. A kertben a romok bemutatásának lehetőségéről is gondoskodni kell.

Jól látható a jelenlegi településszerkezetben, hogy a római erőd területén a beépítés szabályossága, ha úgy tetszik, következetessége megszűnik, kaotikus a telekosztás és a beépítés. Ennek oka feltehetően az itt sokáig fennálló és kőbányaként funkcionáló romokban keresendő, talán utoljára épp ez a terület épült be.

Több féle kiindulás is elképzelhető: a római erőd területén belül értéktelennek minősített lakóházak és melléképületek elbontásától, a minimális beavatkozásokig. Ami mindenképp megtartandó: egyes népi építészeti együttesek – 107, 193, 460 és 461-es telkek –, a sóház épülete (108-as telek), továbbá az impozáns és flexibilisen használható csűrök (343, 345, 346, 110, 351, 353, 356-os telkek), amelyek akár új funkciót kaphatnak, ezek bármelyike lehet tervezési feladat. Felmérésekkel valamennyi érintett épületről rendelkezünk.

A tervezés súlypontjában a római romok és az erőd bemutatása áll. Hogyan lehet egy falusi környezetben, magántelkek, házak és csűrök által szabdalt területen a hajdani erődöt kirajzolni, bemutatni, megértetni? Hogyan lehet a római és a népi kultúrát egy mai faluban egymás mellett megjeleníteni?

Összefoglalva tervezési feladatok:

1. Sóház telke (108) – rendezvénytér szabadtéri színpaddal, kiállítóhely és látogatóközpont, iroda, kávézó, vizesblokk
2. „Római” (és népi) információs rendszer a teljes területen
3. A koncepciótól függően funkcióváltás a csűrökben: szálláshely, vendéglő, „kocsma”, játszóház, kézműves ház stb.

Beadandó munkarészek:

**Tervrajzok**

max. 4 db 60x60 cm-es tablóra rendezve

helyszínrajz 1:500

alaprajz, metszetek, homlokzatok 1:100

látványok, perspektívák, magyarázó ábrák tetszés szerint

**Makett**

min. 1 db 1:100

A makettek max mérete 40x40x40 cm. Mindegyikhez kérünk dobozt, a biztonságos szállítás és tárolás érdekében.

**Műleírás**

Az általános kari előírásokat szem előtt tartva, külön kitérve az előképekre, történelmi vonatkozásokra.

**HATÁRIDŐK**

hallgatók regisztrációja és jelentkezése: **2014. szeptember 15.**

**www.tdk.bme.hu**

**Figyelem**: a jelentkezés külön művelet!

A jelentkezéskor feltöltendő anyag: pályamunka címe és absztraktja **magyar és angol** nyelven, a választott konzulensek ezen fázishoz (is) segítséget nyújtanak!

Absztrakt tartalma. lásd formai követelmények

regisztráció visszajelzése: **2014. szeptember 23.**

pályamunkák feltöltés: **2014. október 25.**

kiállítás megnyitása: **2014. október 29.**

A kiállítás helye a szekciószervező tanszéken a konferenciáig megtekinthető.

konferencia: **2013. november 11.**

A nemzetközi zsűri tagjait részben a program szervezői alkotják, az előadás nyelve angol lesz.

**FORMAI ÉS TARTALMI KÖVETELMÉNYEK**

**JELENTKEZÉS ABSZTRAKTJÁNAK** FORMAI ÉS TARTALMI KÖVETELMÉNYEI

* kb. 1700-2300 karakter – 200-250 szó
* témamegjelölés
* ars poetica
* alkotás-elméleti felvezető
* referencia-kép, idézet, alkotás

A jelentkezés után 2014. szeptember 23-ig a pályázó visszajelzést kap, hogy a konferenciára való jelentkezését elfogadták-e.

**VÉGLEGES PÁLYAMUNKA** FORMAI ÉS TARTALMI KÖVETELMÉNYEI

Tervek, rajzok:

* max. 4 db 60x60 cm-es tablókra rendezve
* tervek, rajzok léptéke: lásd egyes témák leírása

Műleírás:

* 10-15 oldal illusztrált szöveg
* ars poetica
* alkotás-módszertani értelmezés
* alkotófolyamat „belső” leírása
* „műtárgy” szakszerű leírása
* értékelés-értelmezés-érzés
* személyes viszony

A végleges pályamunkát is fel kell tölteni a honlapra, valamint egy példányban kinyomtatva, a tervlapokat kasírozva, a műleírást összefűzve kell leadni a tanszéki tdk-felelősnél, ezekből készül a kiállítás.

**Fontos:** Érdemes a feltöltött anyagba a makettet is dokumentálni, mivel az opponensek általában az online adatbázisból dolgoznak, tehát az alapján ítélik meg a munkát, amit ott látnak.

A konferenciára kérjük, hozzátok el a műleírás kivonatát angol és magyar nyelven digitális formában, valamint egy portrét minden alkotóról. A kivonatok 1200 (max 1500) leütésből álljanak.